เสริมพลังสังคมไทย สู่วิถีนมแม่ เด็กแรกเกิดไทยกินนมแม่อย่างเดียวจนถึง 6 เดือน
นายอนุทิน ชาญวีรกูล รองนายกรัฐมตรีและรัฐมนตรีว่าการกระทรวงสาธารณสุข กล่าวในการเป็นประธานประชุมวิชาการนมแม่แห่งชาติครั้งที่ 8 เสริมพลัง สร้างความรู้ สู่วิถีนมแม่อย่างยั่งยืน ว่า การสร้างอนาคตของประเทศจำเป็นต้องให้ความสำคัญกับการสร้างต้นทุนมนุษย์โดยเริ่มที่เด็กปฐมวัย หากเด็กปฐมวัยไม่แข็งแรง หรือมีจำนวนไม่มากพอที่จะเข้าสู่วัยทำงานจะส่งผลต่อการพัฒนาประเทศ กระทรวงสาธารณสุข ให้ความสำคัญในการพัฒนาคุณภาพชีวิต โดยเฉพาะเด็กปฐมวัย รวมทั้งส่งเสริม สนับสนุนและปกป้องให้เด็กทุกคนได้กินนมแม่อย่างเต็มที่ ตามคำแนะนำขององค์การอนามัยโลก โดยรณรงค์เลี้ยงลูกด้วยนมแม่อย่างเดียวเป็นเวลา 6 เดือน จากนั้นให้เลี้ยงด้วยนมแม่คู่กับอาหารตามวัยต่อไปจนถึง อายุ 2 ปี หรือนานกว่านั้น เพราะนมแม่เป็นอาหารที่ดี นมแม่หยดแรกเปรียบเสมือนวัคซีนป้องกันโรคของลูก ที่หาไม่ได้จากอาหารอื่น การเลี้ยงลูกด้วยนมแม่ยังเป็นกระบวนการสร้างความรัก ความผูกพันจากแม่สู่ลูก ผ่านการสบตา การสัมผัส และการโอบกอด ส่งผลดีต่อพัฒนาการทางกาย สติปัญญา อารมณ์และสังคม ช่วยลดโอกาสเกิดภาวะทุพโภชนาการของเด็ก รวมทั้งลดค่าใช้จ่ายของครอบครัวด้วยด้านนายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากอัตราการเกิดของเด็กไทยที่ลดลงอย่างมาก กรมอนามัยจึงจำเป็นต้องดูแลและให้ความสำคัญด้านคุณภาพชีวิตให้มากขึ้น โดยเริ่มให้เด็กแรกเกิดควรได้กินนมแม่อย่างเดียว 6 เดือน ซึ่งข้อมูลในประเทศไทย พบยังต่ำมาก มีเด็กเพียงร้อยละ 14 ที่ได้กินนมแม่อย่างเดียว กระทรวงสาธารณสุขจึงตั้งเป้าหมายในปี 2568 ให้เด็กแรกเกิดได้กินนมแม่อย่างเดียวจนถึง 6 เดือน ร้อยละ 50 พร้อมร่วมกับมูลนิธิศูนย์นมแม่แห่งประเทศไทย สำนักงานกองทุนสนับสนุนการสร้างเสริมสุขภาพ (สสส.) และภาคีเครือข่ายที่เกี่ยวข้อง ร่วมกันขับเคลื่อนการเลี้ยงลูกด้วยนมแม่ให้เป็นวิถีแห่งแม่ ครอบครัว ชุมชน เป็นค่านิยมของสังคมและวัฒนธรรมที่เข้มแข็งขณะที่แพทย์หญิงศิริพร กัญชนะ ประธานมูลนิธิศูนย์นมแม่แห่งประเทศไทย  กล่าวว่า มูลนิธิศูนย์นมแม่ฯ จับมือกับกรมอนามัย (ร่าง) ยุทธศาสตร์การเลี้ยงลูกด้วยนมแม่ขึ้น เพื่อให้การเลี้ยงลูกด้วยนมแม่เป็น วิถีของแม่และสังคมไทย ประกอบด้วย 4 ประเด็นยุทธศาสตร์คือ การขับเคลื่อนนโยบายและกฎหมาย การปลูกฝังและสร้างค่านิยม การพัฒนาคุณภาพระบบบริการและการจัดการความรู้และนวัตกรรม